|  |
| --- |
| See dokument on ravimi Jubbonti heakskiidetud ravimiteave, milles kuvatakse märgituna pärast eelmist menetlust (EMEA/H/C/005964/N/006) tehtud muudatused, mis mõjutavad ravimiteavet.Lisateave on Euroopa Ravimiameti veebilehel: <https://www.ema.europa.eu/en/medicines/human/EPAR/jubbonti> |

**I LISA**

# RAVIMI OMADUSTE KOKKUVÕTE

Sellele ravimile kohaldatakse täiendavat järelevalvet, mis võimaldab kiiresti tuvastada uut ohutusteavet. Tervishoiutöötajatel palutakse teatada kõigist võimalikest kõrvaltoimetest. Kõrvaltoimetest teatamise kohta vt lõik 4.8.

**1. RAVIMPREPARAADI NIMETUS**

Jubbonti 60 mg süstelahus süstlis

**2. KVALITATIIVNE JA KVANTITATIIVNE KOOSTIS**

Iga süstel sisaldab 60 mg denosumabi (*denosumabum*) 1 ml lahuses (60 mg/ml).

Denosumab on inimese monoklonaalne IgG2 antikeha, mis on toodetud imetaja rakuliinis (hiina hamstri munasarjarakud) rekombinantse DNA tehnoloogia abil.

Teadaolevat toimet omav abiaine

Ravimpreparaat sisaldab 47 mg sorbitooli lahuse ühes milliliitris.

Abiainete täielik loetelu vt lõik 6.1.

**3. RAVIMVORM**

Süstelahus.

Selge kuni kergelt opaliseeruv, värvitu kuni kergelt kollakas või kergelt pruunikas lahus pH-ga vahemikus 4,9 ja 5,5 ja osmolaalsusega 245...345 mOsmol/kg.

**4. KLIINILISED ANDMED**

**4.1 Näidustused**

Osteoporoosi ravi naistel menopausijärgses eas ja meestel, kellel on suurenenud risk luumurdude tekkeks. Denosumab vähendab olulisel määral lülisamba‑, mitte‑lülisamba‑ ja puusapiirkonna (*hip*) murdude riski menopausijärgses eas naistel.

Luukao ravi meestel, kellel on suurenenud risk luumurdude tekkeks seoses hormoonablatsiooniga eesnäärmevähi raviks (vt lõik 5.1). Eesnäärmevähi tõttu hormoonablatsioonravi saavatel meestel vähendab denosumab olulisel määral lülisambamurdude riski.

Luukao ravi täiskasvanud patsientidel, kellel on suurenenud risk luumurdude tekkeks seoses pikaajalise glükokortikoidraviga (vt lõik 5.1).

**4.2 Annustamine ja manustamisviis**

Annustamine

Soovitatav annus on 60 mg denosumabi, manustatuna iga 6 kuu järel ühekordse nahaaluse süstena reide, kõhupiirkonda või õlavarde.

Patsiendid peavad saama täiendavalt vajalikul määral kaltsiumi ja D‑vitamiini (vt lõik 4.4).

Patsientidele, kes saavad ravi Jubbontiga, tuleb anda pakendi infoleht ja patsiendi meelespea.

Osteoporoosi antiresorptiivse ravi optimaalne kestus (nii denosumabi kui bisfosfonaatidega) ei ole kindlaks tehtud. Jätkuva ravi vajadust peab denosumabi kasulikkuse ja potentsiaalsete riskide põhjal igal patsiendil individuaalselt perioodiliselt uuesti hindama, eriti pärast 5‑aastast või pikemat ravi (vt lõik 4.4).

*Eakad (vanuses ≥ 65 aasta)*

Eakatel patsientidel ei ole annuse kohandamine vajalik.

*Neerukahjustus*

Neerukahjustusega patsientidel ei ole annuse kohandamine vajalik (vt lõik 4.4 soovitused kaltsiumisisalduse jälgimiseks).

Pikaajalist süsteemset glükokortikoidravi saavate ja raske neerukahjustusega (glomerulaarfiltratsiooni kiirus [GFR] < 30 ml/min) patsientide kohta andmed puuduvad.

*Maksakahjustus*

Denosumabi ohutust ja efektiivsust ei ole uuritud maksakahjustusega patsientidel (vt lõik 5.2).

*Lapsed*

Jubbontit ei soovitata kasutada lastel vanuses < 18 aastat seoses ohutusega, mis on seotud raske hüperkaltseemia ning võimaliku luukasvu pärssimise ja hammaste mittelõikumisega (vt lõigud 4.4 ja 5.3). 2...17‑aastaste laste kohta antud hetkel teadaolevad andmed on esitatud lõikudes 5.1 ja 5.2.

Manustamisviis

Subkutaanne.

Ravimit peab manustama isik, kes on saanud piisava koolituse süstimistehnika alal.

Ravimpreparaadi manustamise, käsitsemise ja hävitamise juhised vt lõik 6.6.

**4.3 Vastunäidustused**

Ülitundlikkus toimeaine või lõigus 6.1 loetletud mis tahes abiaine suhtes.

Hüpokaltseemia (vt lõik 4.4).

**4.4 Erihoiatused ja ettevaatusabinõud kasutamisel**

Jälgitavus

Bioloogiliste ravimpreparaatide jälgitavuse parandamiseks tuleb manustatava ravimi nimi ja partii number selgelt dokumenteerida.

Kaltsiumi ja D‑vitamiini täiendav manustamine

Piisav kaltsiumi ja D‑vitamiini saamine on tähtis kõikide patsientide puhul.

Ettevaatusabinõud kasutamisel

*Hüpokaltseemia*

On tähtis teha kindlaks patsiendid, kellel on oht hüpokaltseemia tekkeks. Hüpokaltseemia tuleb korrigeerida piisava kaltsiumi ja D‑vitamiini manustamisega enne ravi alustamist. Enne igat annust on soovitatav kliiniliselt kontrollida vere kaltsiumisisaldust ning hüpokaltseemiasoodumusega patsientidel kahe nädala jooksul pärast esimest annust. Kui mõnel patsiendil tekivad ravi ajal võimalikule hüpokaltseemiale viitavad sümptomid (sümptomid vt lõik 4.8), peab mõõtma kaltsiumisisaldust. Patsientidele tuleb soovitada, et nad teavitaksid hüpokaltseemiale viitavatest sümptomitest.

Turuletulekujärgselt on teatatud raskest sümptomaatilisest hüpokaltseemiast (hospitaliseerimise, eluohtlike kõrvaltoimete ja surmaga lõppenud juhud). Ehkki enamik juhtudest tekkis esimestel nädalatel ravi alguses, esines neid ka hiljem.

Samaaegne glükokortikoidravi on hüpokaltseemia täiendav ohutegur.

*Neerukahjustus*

Raske neerukahjustusega patsientidel (kreatiniini kliirens < 30 ml/min) või dialüüsravi saavatel patsientidel on suurem oht hüpokaltseemia tekkeks. Oht hüpokaltseemia tekkeks koos kaasuva kõrvalkilpnäärmehormoonide sisalduse suurenemisega suureneb koos neerukahjustuse süvenemisega. Teatatud on rasketest ja surmaga lõppenud juhtudest. Selliste patsientide puhul on eriti oluline kaltsiumi ja D‑vitamiini piisav manustamine ning kaltsiumisisalduse regulaarne jälgimine, vt eespool.

*Nahainfektsioonid*

Denosumabi saavatel patsientidel võivad tekkida nahainfektsioonid (valdavalt tselluliit), mis viivad hospitaliseerimiseni (vt lõik 4.8). Patsientidele tuleb soovitada pöörduda kiiresti arsti poole, kui neil tekivad tselluliidinähud või ‑sümptomid.

*Lõualuu osteonekroos*

Patsientidel, kellele manustati osteoporoosi raviks denosumabi, on harva teatatud lõualuu osteonekroosist (vt lõik 4.8).

Patsientidel, kellel on suus paranemata lahtised pehmete kudede kahjustused, tuleb ravi algust/uut ravikuuri edasi lükata. Kaasuvate ohuteguritega patsientidele soovitatakse enne ravi alustamist denosumabiga hammaste arstlikku kontrolli koos asjakohase preventiivse hambaraviga ning individuaalset kasu ja riski hindamist.

Hinnates lõualuu osteonekroosi riski patsiendil, tuleb arvestada järgnevate ohuteguritega:

* ravimi toime tugevus luuresorptsiooni pärssimisel (tugevatoimeliste ravimitega on oht suurem), manustamisviis (parenteraalsel manustamisel on oht suurem) ja luuresorptsiooni pärssiva ravimi kumulatiivne annus;
* kasvaja, kaasuvad haigusseisundid (nt aneemia, koagulopaatiad, infektsioon), suitsetamine;
* kaasuv ravi – kortikosteroidid, keemiaravi, angiogeneesi inhibiitorid, pea ja kaela kiiritusravi;
* halb suuhügieen, periodondi haigused, halvasti asetuvad hambaproteesid, varasem hambahaigus, invasiivne hambaraviprotseduur (nt hamba eemaldamine).

Kõikidele patsientidele tuleb soovitada hoolitseda hea suuhügieeni eest, käia regulaarselt hammaste seisundi arstlikus kontrollis ja ravi ajal denosumabiga teavitada viivitamatult suuõõnesümptomitest nagu hamba liikuvus, valu või turse või mitteparanevad haavandid või eritis. Ravi ajal tohib teostada invasiivseid hambaprotseduure ainult pärast hoolikat kaalumist ja vältides ajalist lähedust denosumabi manustamisega.

Patsientidele, kellel tekkis lõualuu osteonekroos, tuleb koostada individuaalne raviplaan raviarsti ja lõualuu osteonekroosi ravis kogenud hambaarsti või näo‑ ja lõualuukirurgi tihedas koostöös. Kui võimalik, peab kaaluma ravi ajutist katkestamist kuni seisundi paranemise ja kaasuvate ohutegurite leevendamiseni.

*Väliskuulmekäigu osteonekroos*

On teatatud väliskuulmekäigu nekroosist seoses denosumabiga. Väliskuulmekäigu osteonekroosi võimalikud ohutegurid on muuhulgas ravi kortikosteroididega, keemiaravi ja/või paiksed ohutegurid nagu infektsioon või trauma. Denosumabiga ravitavate patsientide puhul, kellel on kõrvasümptomid, k.a kroonilised kõrvainfektsioonid, peab mõtlema väliskuulmekäigu osteonekroosi võimalusele.

*Reieluu atüüpilised murrud*

Denosumabiga ravitavatel patsientidel on teatatud reieluu atüüpiliste murdude tekkest (vt lõik 4.8). Reieluu atüüpilised murrud võivad tekkida reieluu pöörlialuses ja diafüüsi piirkonnas kerge trauma tagajärjel või ilma traumata. Neid juhte iseloomustab spetsiifiline radiograafiline leid. Reieluu atüüpiliste murdude tekkest on teatatud ka teatud kaasuva haigusseisundiga patsientidel (nt D‑vitamiini vaegus, reumatoidartriit, hüpofosfataasia) ning teatud ravimite kasutamisel (nt bisfosfonaadid, glükokortikoidid, prootonpumba inhibiitorid). Need juhud on tekkinud ka ilma antiresorptiivse ravita. Sarnased murrud, millest on teatatud seoses bisfosfonaatidega, on sageli mõlemapoolsed, mistõttu tuleb denosumabiga ravitavatel patsientidel, kellel on tekkinud reieluu keskosa murd, uurida ka teist reieluud. Atüüpilise reieluu murru kahtlusega patsientidel, tuleb kaaluda ravi lõpetamist denosumabiga individuaalse riski‑kasu hinnangu alusel. Ravi ajal denosumabiga tuleb patsientidele soovitada, et nad teataksid uuest või ebatavalisest valust reie, puusa või kubeme piirkonnas. Selliste sümptomitega patsientidel tuleb uurida reieluu võimalikku osalist murdu.

*Pikaajaline antiresorptiivne ravi*

Pikaajaline antiresorptiivne ravi (nii denosumabi kui bisfosfonaatidega) võib suurendada ebasoovitavate tulemuste, nt lõualuu osteonekroosi ja reieluu atüüpiliste murdude riski, tulenevalt luukoe uueneva taastekke olulisest pärssimisest (vt lõik 4.2).

*Ravi lõpetamine*

Pärast denosumabi kasutamise lõpetamist on tavapärane luu mineraalainetiheduse (LMT) vähenemine (vt lõik 5.1), millega kaasneb luumurdude riski suurenemine. Seega on soovitatav LMT‑d jälgida ja kaaluda alternatiivset ravi vastavalt kliinilistele juhistele.

*Samaaegne ravi teiste denosumabi sisaldavate ravimitega*

Jubbontiga ravitavatele patsientidele ei tohi samaaegselt manustada teisi denosumabi sisaldavaid ravimeid (luustikuga seotud haigusjuhtude ärahoidmiseks soliidtuumori luumetastaasidega täiskasvanutel).

*Hüperkaltseemia lastel*

Jubbontit ei tohi kasutada lastel (vanuses < 18). Teatatud on tõsisest hüperkaltseemiast. Mõnel kliinilises uuringus esinenud juhul tekkis tüsistusena äge neerukahjustus.

*Abiained*

Ravimpreparaat sisaldab 47 mg sorbitooli lahuse ühes milliliitris. Tuleb arvestada sorbitooli (või fruktoosi) sisaldavate ravimite ja toiduga saadava sorbitooli (või fruktoosi) samaaegsel kasutamisel tekkiva liittoimega.

Ravim sisaldab vähem kui 1 mmol (23 mg) lahuse ühes milliliitris, see tähendab põhimõtteliselt „naatriumivaba“.

**4.5 Koostoimed teiste ravimitega ja muud koostoimed**

Denosumab ei mõjutanud koostoimeuuringus tsütokroom P450 3A4 (CYP3A4) poolt metaboliseeritava midasolaami farmakokineetikat. See näitab, et denosumab ei mõjuta CYP3A4 vahendusel metaboliseeritavate ravimite farmakokineetikat.

Puuduvad kliinilised andmed denosumabi manustamisest koos hormoonasendusraviga (östrogeen), kuid farmakodünaamilise koostoime võimalus on arvatavasti väike.

Ravivahetusuuringu (alendronaadilt denosumabile) andmetel ei mõjutanud eelnev ravi alendronaadiga menopausijärgses eas osteoporoosiga naistel denosumabi farmakokineetikat ja farmakodünaamikat.

**4.6 Fertiilsus, rasedus ja imetamine**

Rasedus

Denosumabi kasutamise kohta rasedatel andmed puuduvad või on piiratud hulgal. Loomkatsed on näidanud kahjulikku toimet reproduktsioonile (vt lõik 5.3).

Jubbontit ei soovitata kasutada raseduse ajal ja rasestumisvõimelistel naistel, kes ei kasuta rasestumisvastaseid vahendeid. Naistele peab soovitama mitte rasestuda ravi ajal Jubbontiga ja vähemalt 5 kuud pärast ravi lõppu. Jubbonti mis tahes toimed on tõenäoliselt tugevamad raseduse teisel ja kolmandal trimestril, sest monoklonaalsed antikehad läbivad platsentat lineaarselt raseduse arenguga, suurim on ülekanne kolmandal trimestril.

Imetamine

Ei ole teada, kas denosumab eritub rinnapiima. Katsed geneetiliselt modifitseeritud hiirtega, kelle tuumafaktor-κB ligandi retseptori aktivaator (RANKL) oli geeni eemaldamise teel välja lülitatud (nn *knockout mouse*), viitavad, et RANKL (denosumabi toimekoht, vt lõik 5.1) puudumine võib mõjutada rinnanäärme kohanemist imetamiseks ja põhjustada laktatsioonihäireid sünnitusjärgselt (vt lõik 5.3). Rinnaga toitmise katkestamine või Jubbontiga ravi katkestamine / alustamata jätmine tuleb otsustada, arvestades imetamise kasu lapsele ja ravi kasu naisele.

Fertiilsus

Puuduvad andmed denosumabi toime kohta inimese fertiilsusele. Loomkatsed ei näita otsest ega kaudset kahjulikku mõju fertiilsusele (vt lõik 5.3).

**4.7 Toime reaktsioonikiirusele**

Jubbonti ei mõjuta või mõjutab ebaoluliselt autojuhtimise ja masinate käsitsemise võimet.

**4.8 Kõrvaltoimed**

Ohutusprofiili kokkuvõte

Denosumabi kõige sagedasemad kõrvaltoimed (tekkesagedusega rohkem kui ühel patsiendil kümnest) on lihaste ja luustiku valu ja valu jäsemetes. Denosumabiga ravitavatel patsientidel on täheldatud aeg‑ajalt tselluliidijuhte, harva hüpokaltseemia, ülitundlikkuse, lõualuu osteonekroosi ja reieluu atüüpilise murru juhte (vt lõigud 4.4 ja 4.8 – valitud kõrvaltoimete kirjeldus).

Kõrvaltoimete tabel

Allolevas tabelis 1 on kõrvaltoimed, millest teatati II ja III faasi kliinilistes uuringutes osteoporoosiga naistel ja hormoonablatsioonravi saavatel rinnanäärme‑ või eesnäärmevähiga patsientidel, ja/või turuletulekujärgselt kõrvaltoimeteatistes.

Kõrvaltoimed (vt tabel 1) on kokkuleppeliselt klassifitseeritud alljärgnevalt: väga sage (≥ 1/10), sage (≥ 1/100 kuni < 1/10), aeg‑ajalt (≥ 1/1000 kuni < 1/100), harv (≥ 1/10 000 kuni < 1/1000), väga harv (< 1/10 000) ja teadmata (ei saa hinnata olemasolevate andmete alusel). Igas esinemissageduse grupis on kõrvaltoimed loetletud tõsiduse vähenemise järjekorras.

**Tabel 1. Kõrvaltoimed osteoporoosiga patsientidel ja hormoonablatsioonravi saavatel rinnanäärme‑ või eesnäärmevähiga patsientidel.**

| **MedDRA organsüsteemi klass**  | **Sageduskategooria**  | **Kõrvaltoimed**  |
| --- | --- | --- |
| Infektsioonid ja infestatsioonid  | Sage Sage Aeg‑ajalt Aeg‑ajalt Aeg‑ajalt  | Kuseteede infektsioon Ülemiste hingamisteede infektsioon Divertikuliit1Tselluliit1Kõrvainfektsioon  |
| Immuunsüsteemi häired  | Harv Harv  | Ülitundlikkus ravimi suhtes1Anafülaktiline reaktsioon1 |
| Ainevahetus‑ ja toitumishäired  | Harv  | Hüpokaltseemia1 |
| Närvisüsteemi häired  | Sage  | Ishias  |
| Seedetrakti häired  | Sage Sage  | Kõhukinnisus Ebamugavustunne kõhus  |
| Naha ja nahaaluskoe kahjustused  | SageSage Sage Aeg‑ajalt Väga harv  | Lööve Ekseem Alopeetsia Lihhenoidne ravimilööve1Allergiline vaskuliit  |
| Lihaste, luustiku ja sidekoe kahjustused  | Väga sageVäga sage Harv Harv Teadmata  | Valu jäsemetesLihaste ja luustiku valu1Lõualuu osteonekroos1Reieluu atüüpilised murrud1Väliskuulmekäigu osteonekroos2 |

1 Vt lõik „Valitud kõrvaltoimete kirjeldus“.

2 Vt lõik 4.4.

Platseebokontrolliga II faasi ja III faasi uuringute ühendatud andmete analüüsi põhjal teatati gripilaadsest haigusest denosumabi rühmas üldise esinemissagedusega 1,2% ja platseeborühmas 0,7%. Ehkki see kõrvalekalle tuvastati ühendandmete analüüsil, ei täheldatud seda kihitatud analüüsil.

Valitud kõrvaltoimete kirjeldus

*Hüpokaltseemia*

Kahes platseebokontrolliga III faasi uuringus menopausijärgses eas osteoporoosiga naistel langes ligikaudu 0,05% patsientidest (2/4050) pärast denosumabi manustamist seerumi kaltsiumisisaldus (alla 1,88 mmol/l). Seerumi kaltsiumisisalduse langusest (alla 1,88 mmol/l) ei teatatud ei kahes platseebokontrolliga III faasi kliinilises uuringus hormoonablatsioonravi saavatel patsientidel ega ka platseebokontrolliga III faasi kliinilises uuringus osteoporoosiga meespatsientidel.

Turuletulekujärgselt on harva teatatud raske sümptomaatilise hüpokaltseemia juhtudest, mis vajasid hospitaliseerimist, põhjustasid eluohtlikke kõrvaltoimeid või surma, valdavalt suurenenud hüpokaltseemiariskiga patsientidel, kes said denosumabravi; enamik juhtudest tekkis esimestel nädalatel ravi alguses. Raske sümptomaatilise hüpokaltseemia kliinilise avaldumise näited on järgnevad: QT‑intervalli pikenemine, kangestuskramplus, krambihood ja psüühilise seisundi häire (vt lõik 4.4). Denosumabi kliinilistes uuringutes olid hüpokaltseemia sümptomiteks paresteesiad või lihasjäikus, tõmblused, spasmid ja lihaskrambid.

*Nahainfektsioonid*

Platseebokontrolliga III faasi uuringutes oli nahainfektsioonide üdine esinemissagedus platseebo‑ ja denosumabirühmades sarnane menopausijärgses eas osteoporoosiga naistel (platseebo: 1,2% (50/4041); denosumab: 1,5% (59/4050)); osteoporoosiga meestel (platseebo: 0,8% (1/120); denosumab 0% (0/120)); hormoonablatsioonravi saavatel rinnanäärme‑ ja eesnäärmevähiga patsientidel (platseebo: 1,7% (14/845); denosumab: 1,4% (12/860)). Hospitaliseerimiseni viinud nahainfektsioonidest teatati 0,1% (3/4041) platseebot saanud ja 0,4% (16/4050) denosumabi manustanud menopausijärgses eas osteoporoosiga naistest. Valdavalt oli tegemist tselluliidijuhtudega. Rinnanäärme‑ ja eesnäärmevähi uuringutes teatati nahareaktsioonidest tõsiste kõrvaltoimetena samavõrra platseebo (0,6%, 5/845) ja denosumabi rühmades (0,6%, 5/860).

*Lõualuu osteonekroos*

Osteoporoosi ning hormoonablatsioonravi saavate rinna‑ või eesnäärmevähi patsientide kliinilistes uuringutes, kus osales kokku 23 148 patsienti, teatati lõualuu osteonekroosist harva, 16 patsiendil (vt lõik 4.4). Neist kolmteist lõualuu osteonekroosi juhtu tekkis menopausijärgse osteoporoosiga naistel III faasi kliinilise uuringu jätku‑uuringus, pärast kuni 10‑aastast ravi denosumabiga. Lõualuu osteonekroosi tekkesagedus oli denosumabiga ravi 3. aastal 0,04%, 5. aastal 0,06% ja 10. aastal 0,44%. Lõualuu osteonekroosi risk kasvas koos denosumabravi kestusega.

*Reieluu atüüpilised murrud*

Osteoporoosi kliiniliste uuringute programmis teatati denosumabiga ravitud patsientidel reieluu atüüpilistest murdudest harva (vt lõik 4.4).

*Divertikuliit*

Ühes platseebokontrolliga III faasi kliinilises uuringus täheldati androgeensupressioonravi saanud eesnäärmevähiga patsientidel kõrvaltoimena sagedamini divertikuliiti kui platseeborühmas (1,2% denosumab ja 0% platseebo). Osteoporoosiga meestel või menopausijärgses eas naistel ja aromataasi inhibiitoriga ravitavatel metastaseerumata rinnanäärmevähiga naistel oli divertikuliidi tekkesagedus ravigruppides võrreldav.

*Ravimiga seotud ülitundlikkusreaktsioonid*

Denosumabiga ravitud patsientidel on harva teatatud ravimiga seotud ülitundlikkusjuhtudest, k.a lööbest, urtikaariast, näotursest, erüteemist ja anafülaktilistest reaktsioonidest.

*Lihaste ja luustiku valu*

Turuletulekujärgselt on denosumabiga ravitud patsientidel teatatud lihaste ja luustiku valust, sh rasketest juhtudest. Kliinilistes uuringutes oli lihaste ja luustiku valu väga sagedane nii denosumabi kui platseeborühmades. Aeg‑ajalt viis lihaste ja luustiku valu uuringuravi lõpetamiseni.

*Lihhenoidne ravimilööve*

Turuletulekujärgselt on teatatud lihhenoidse ravimilööbe (nt lameda lihheni sarnased reaktsioonid) juhtudest.

Teised erirühmad

*Lapsed*

Jubbontit ei tohi kasutada lastel (vanuses < 18). Teatatud on tõsisest hüperkaltseemiast (vt lõik 5.1). Mõnel kliinilises uuringus esinenud juhul tekkis tüsistusena äge neerukahjustus.

*Neerukahjustus*

Kliinilistes uuringutes oli tõsise neerupuudulikkusega (kreatiniini kliirens < 30 ml/min) või dialüüsravi saavatel patsientidel suurem oht hüpokaltseemia tekkeks, kui neile ei manustatud täiendavalt kaltsiumi. Tõsise neerukahjustusega või dialüüsravi saavatel patsientidel on tähtis piisav kaltsiumi ja D‑vitamiini saamine (vt lõik 4.4).

Võimalikest kõrvaltoimetest teatamine

Ravimi võimalikest kõrvaltoimetest on oluline teatada ka pärast ravimi müügiloa väljastamist. See võimaldab jätkuvalt hinnata ravimi kasu/riski suhet. Tervishoiutöötajatel palutakse kõigist võimalikest kõrvaltoimetest teatada riikliku teavitamissüsteemi (vt [V lisa](https://protect.checkpoint.com/v2/___https%3A//www.ema.europa.eu/en/documents/template-form/qrd-appendix-v-adverse-drug-reaction-reporting-details_en.docx___.YzJ1Omxpb25icmlkZ2U6YzpvOmI0Y2JkYWZlYzIyNTc0MWJlYWViMGJlYjQ3NzQ0ODQ2OjY6OTZhNzozN2IzNDgxZGE4NDVkYjljMjEwMDkwMTZmYWViYjkxZGM5NmVkNzkxYzA3NjBhYjJlNmMwZDNiZTRhMzRkOWIzOnA6VA)[)](https://protect.checkpoint.com/v2/___http%3A//www.ema.europa.eu/docs/en_GB/document_library/Template_or_form/2013/03/WC500139752.doc___.YzJ1Omxpb25icmlkZ2U6YzpvOjgwMjcyZjVjMjIyZWY0NDIxODhjYWQ5NjU5YzRhZjg4OjY6MjlhZjozZjJjZDZhNmVkNGE0N2E3N2MyOTliMTcxMWZlZjk0YjQ5ODc4YzY3ODYyZjFiZDdjNGEzYmM2ZjRkMGRhM2E3OnA6VA) kaudu.

**4.9 Üleannustamine**

Puudub kogemus üleannustamisest kliinilistes uuringutes. Kliinilistes uuringutes manustati denosumabi annuses kuni 180 mg iga 4 nädala järel (kumulatiivsed annused kuni 1080 mg 6 kuu vältel) ning täiendavaid kõrvaltoimeid ei täheldatud.

**5. FARMAKOLOOGILISED OMADUSED**

**5.1 Farmakodünaamilised omadused**

Farmakoterapeutiline rühm: luuhaiguste raviks kasutatavad ained – teised luu struktuuri ja mineralisatsiooni mõjutavad ained; ATC‑kood: M05BX04

Jubbonti on bioloogiliselt sarnane ravimpreparaat. Täpne teave on Euroopa Ravimiameti kodulehel [https://www.ema.europa.eu](https://protect.checkpoint.com/v2/___https%3A//www.ema.europa.eu/___.YzJ1Omxpb25icmlkZ2U6YzpvOmI0Y2JkYWZlYzIyNTc0MWJlYWViMGJlYjQ3NzQ0ODQ2OjY6YmRkNzplZTdkMGQzZWFhYjQ2ODViOTIyNzU5ZDFiZTYyOWRmNTQxNDFhNjNlNTgwNWQ2YjFjOWE2OTdjZDZhODBmYjY5OnA6VA).

Toimemehhanism

Denosumab on inimese monoklonaalne antikeha (IgG2), mis seondub kõrge afiinsusega sihtmärgiks oleva RANK ligandiga (RANKL), hoides ära selle retseptori, RANK‑i (*Receptor Activator Nuclear kappa B*) aktivatsiooni osteoklastide eellasrakkude ja osteoklastide pinnal. RANKL/RANK vastasmõju ärahoidmine pärsib osteoklastide moodustumist, funktsioneerimist ja ellujäämist, vähendades seetõttu luuresorptsiooni kortikaal‑ ja trabekulaarluukoes.

Farmakodünaamilised toimed

Ravi denosumabiga vähendas kiiresti luukoe uuenemise kiirust; luuresorptsiooni markeri, seerumi tüüp 1 C‑telopeptiidi (CTX) madalseis (langus 85%) saavutati 3 päevaga, mis püsis annustamisintervalli vältel. Iga annustamisintervalli lõpus CTX vähenemine osaliselt taandus maksimaalsest tasemest ≥ 87% ligikaudu tasemele ≥ 45% (vahemik 45%...80%), peegeldades denosumabi toime pöörduvust luukoe ümberkujunemisele (*remodelling*), kui sisaldus seerumis väheneb. Need toimed püsisid ravi jätkudes. Luukoe uuenemise markerid saavutasid üldiselt ravieelse taseme 9 kuu jooksul pärast viimast annust. Ravi taasalustamisel oli CTX vähenemine denosumabi toimel võrreldav vähenemisega patsientidel, kes esmaselt ravi alustasid.

Immunogeensus

Denosumabiga ravimisel võivad areneda denosumabivastased antikehad. Antikehade arenemise ilmset korrelatsiooni farmakokineetika, kliinilise ravivastuse või kõrvalnähuga ei ole täheldatud.

Kliiniline efektiivsus ja ohutus menopausijärgse osteoporoosiga naistel

Denosumabi efektiivsust ja ohutust, manustatuna iga 6 kuu järel 3 aasta vältel, uuriti 7808 menopausijärgses eas naisel (vanuses 60...91 aastat, kellest 23,6% oli olemasolev lülisambamurd), kelle luu mineraalainetihedus (LMT) oli selgroo nimmeosas või kogu puusa kohta mõõdetud T‑skoori lähteväärtusena vahemikus –2,5...–4,0 ning keskmine absoluutne tõenäosus suurema osteoporootilise murru tekkeks oli 18,60% (detsiilid: 7,9%...32,4%) ja puusapiirkonna murru tekkeks 7,22% (detsiilid: 1,4%...14,9%). Uuringusse ei kaasatud naisi, kelle muu haigus või ravi võis mõjutada luukudet. Naistele manustati iga päev täiendavalt kaltsiumi (vähemalt 1000 mg) ja D‑vitamiini (vähemalt 400 RÜ).

*Mõju lülisambamurdudele*

Denosumab vähendas olulisel määral uute lülisambamurdude tekkeriski 1., 2. ja 3. aastal (p < 0,0001), vt tabel 2.

**Tabel 2. Denosumabi mõju uute lülisambamurdude tekkeriskile**

|   | Luumurruga naiste osakaal (%)  | Absoluutse riski vähenemine (%) (95% usaldusvahemik)  | Suhtelise riski vähenemine (%) (95% usaldusvahemik)  |
| --- | --- | --- | --- |
| Platseebo n = 3906  | Denosumab n = 3902  |
| 0...1 aastat  | 2,2  | 0,9  | 1,4 (0,8; 1,9)  | 61 (42; 74)\*\*  |
| 0...2 aastat  | 5,0  | 1,4  | 3,5 (2,7; 4,3)  | 71 (61; 79)\*\*  |
| 0...3 aastat  | 7,2  | 2,3  | 4,8 (3,9; 5,8)  | 68 (59; 74)\*  |

\*p < 0,0001; \*\*p < 0,0001 – selgitav analüüs

*Mõju puusapiirkonna murdudele*

Puusapiirkonna murdude suhteline risk vähenes denosumabiga 40% (absoluutse riski vähenemine 0,5%) 3 aasta vältel (p < 0,05). Puusapiirkonna murdude tekkesagedus 3. aastaks oli platseeborühmas 1,2%, võrreldes 0,7% denosumabi rühmas.

*Post‑hoc* analüüsis üle 75‑aastaste naiste kohta täheldati denosumabiga suhtelise riski vähenemist 62% (absoluutse riski vähenemine 1,4%, p < 0,01).

*Mõju kõikidele kliinilistele luumurdudele*

Denosumab vähendas olulisel määral igat liiki luumurde kõikides rühmades (vt tabel 3).

**Tabel 3. Denosumabi mõju kliiniliste murdude tekkeriskile 3 aasta vältel**

|   | Luumurruga naiste osakaal (%)+  | Absoluutse riski vähenemine (%)(95% usaldusvahemik)  | Suhtelise riski vähenemine (%)(95% usaldusvahemik)  |
| --- | --- | --- | --- |
| Platseebo n = 3906  | Denosumab n = 3902  |
| Mistahes kliiniline murd1 | 10,2  | 7,2  | 2,9 (1,6; 4,2)  | 30 (19; 41)\*\*\*  |
| Kliiniline lülisambamurd  | 2,6  | 0,8  | 1,8 (1,2; 2,4)  | 69 (53; 80)\*\*\*  |
| Mitte‑lülisambamurd2 | 8,0  | 6,5  | 1,5 (0,3; 2,7)  | 20 (5; 33)\*\*  |
| Suur mitte‑lülisambamurd3 | 6,4  | 5,2  | 1,2 (0,1; 2,2)  | 20 (3; 34)\*  |
| Suur osteoporootiline murd4 | 8,0  | 5,3  | 2,7 (1,6; 3,9)  | 35 (22; 45)\*\*\*  |

\*p ≤ 0,05; \*\*p = 0,0106 (*paljususkohandusse kaasatud teisene tulemusnäitaja*); \*\*\*p ≤ 0,0001

+ Juhtude sagedus põhineb Kaplan‑Meyeri hinnangul 3 aasta kohta.

1 Hõlmab kliinilisi lülisamba ja mitte‑lülisambamurde.

2 Hõlmab lülisamba, kolju, näo, alalõua, randme, sõrmede ja varbalülide murde.

3 Hõlmab vaagna, reieluu distaalse osa, sääreluu proksimaalse osa, roiete, õlavarreluu proksimaalse osa, küünarvarre ja puusapiirkonna murde.

4 Hõlmab kliinilisi lülisamba, puusapiirkonna, küünarvarre ja õlavarreluu murde vastavalt WHO määratlusele.

Naistel reieluukaela LMT lähteväärtusega ≤ –2,5 vähendas denosumab mitte‑lülisambamurdude riski (suhtelise riski vähenemine 35%, absoluutse riski vähenemine 4,1%, p < 0,001, uuriv analüüs).

Uute lülisamba‑, puusapiirkonna ja mitte‑lülisambamurdude tekkesagedus vähenes denosumabiga 3 aasta vältel ühetaoliselt, sõltumata 10‑aastase murruriski lähteväärtusest.

*Mõju luu mineraalsele tihedusele*

Denosumab suurendas platseeboga võrreldes olulisel määral LMT‑d kõigis mõõtmiskohtades 1., 2. ja 3. aastal. Denosumab suurendas LMT‑d 3 aasta vältel selgroo nimmeosas 9,2%, kogu puusapiirkonna kohta 6,0%, reieluu kaelas 4,8%, reieluu pöörlas 7,9%, kodarluu distaalses kolmandikus 3,5% ja kogu kehas 4,1% (kõik p < 0,0001).

Kliinilistes uuringutes, milles uuriti denosumabi manustamise katkestamise toimeid, taastus LMT ligikaudu ravieelne sisaldus 18 kuu jooksul pärast viimast annust, jäädes kõrgemaks kui platseebo korral. Need andmed näitavad, et toime säilitamiseks on vajalik ravi jätkamine denosumabiga. Denosumabiga ravi taasalustamise tulemuseks oli samalaadne LMT tõus kui denosumabi esmakordsel manustamisel.

*Menopausijärgse osteoporoosi ravi avatud jätku‑uuring*

Kokku 4550 naist (2343 patsienti denosumabi rühmas ja 2207 platseeborühmas), kellele ülalkirjeldatud olulise tähtsusega uuringus jäi manustamata maksimaalselt üks annus uuringuravimit ja kes osalesid 36. kuu uuringuvisiidil, nõustusid osalema 7‑aastases, rahvusvahelises, mitmekeskuselises, avatud, ühe uuringurühmaga jätku‑uuringus, et hinnata denosumabi ohutust ja efektiivsust pikaajalisel ravil. Kõikidele jätku‑uuringus osalenud naistele pidi manustama 60 mg denosumabi iga 6 kuu järel, samuti igapäevaselt kaltsiumit (vähemalt 1 g) ja D‑vitamiini (vähemalt 400 RÜ). Jätku‑uuringu lõpetas kokku 2626 uuritavat (58% jätku‑uuringusse kaasatud naistest, st 34% põhiuuringusse kaasatud naistest).

Patsientidel, keda raviti denosumabiga kuni 10 aastat, tõusis LMT põhiuuringueelse lähteväärtusega võrreldes selgroo nimmeosas 21,7%, kogu puusapiirkonnas 9,2%, reieluu kaelas 9,0%, pöörlas 13,0% ja kodarluu distaalses kolmandikus 2,8%. Selgroo nimmeosa LMT keskmine T‑skoor oli 10 aastat ravitud patsientidel uuringu lõpus –1,3.

Ohutuse tulemusnäitajana hinnati luumurdude tekkesagedust, kuid luumurdude preventsiooni efektiivsust ei saa hinnata ravikatkestuste suure arvu ja avatud meetodi tõttu. Denosumabiga 10 aastat ravitud patsientidel (n = 1278) oli uute lülisamba‑ ja mitte‑lülisambamurdude kumulatiivne tekkesagedus vastavalt ligikaudu 6,8% ja 13,1%. Patsientidel, kes uuringu mingil põhjusel katkestasid, oli raviaegsete luumurdude määr suurem.

Kinnitatud kolmteist lõualuu osteonekroosi juhtu ja kaks reieluu atüüpilise murru juhtu tekkisid jätku‑uuringu ajal.

Kliiniline efektiivsus ja ohutus osteoporoosiga meestel

Efektiivsuse ja ohutuse uurimiseks manustati denosumabi iga 6 kuu järel 1 aasta jooksul 242 mehele vanuses 31...84 aastat. Uuringusse ei kaasatud patsiente, kelle hinnanguline glomerulaarfiltratsioon (eGFR) oli < 30 ml/min/1,73 m2. Kõikidele meestele manustati täiendavalt kaltsiumi (vähemalt 1000 mg ööpäevas) ja D‑vitamiini (vähemalt 800 RÜ ööpäevas).

Esmane efektiivsuse tulemusnäitaja oli selgroo nimmeosa LMT protsentuaalne muutus; efektiivsust luumurdude suhtes ei hinnatud. Denosumab suurendas LMT‑d 12. kuuks platseeboga võrreldes olulisel määral kõigis mõõtmiskohtades: 4,8% selgroo nimmeosas, 2,0% kogu puusapiirkonnas, 2,2% reieluu kaelas, 2,3% reieluu pöörlis ja 0,9% kodarluu distaalses kolmandikus (p < 0,05). Denosumab suurendas 1 aastaga selgroo nimmeosa LMT‑d lähteväärtusega võrreldes 94,7% meestest. LMT olulist tõusu selgroo nimmeosas, kogu puusapiirkonnas, reieluu kaelas ja reieluu pöörlis täheldati 6 kuu möödudes (p < 0,0001).

Luuhistoloogia menopausijärgse osteoporoosiga naistel ja osteoporoosiga meestel

Luuhistoloogiat hinnati 62 menopausijärgses eas osteoporoosiga väikese luumassiga naisel, kellel ei olnud varem ravitud osteoporoosi või läksid üle eelnevalt ravilt alendronaadiga 1...3‑aastasele ravile denosumabiga. Viiskümmend üheksa naist osales luubiopsia alluuringus menopausijärgse osteoporoosiga naiste jätku‑uuringu 24. kuul (n = 41) ja (või) 84. kuul (n = 22). Luuhistoloogiat hinnati ka 17 osteoporoosiga mehel pärast 1‑aastast ravi denosumabiga. Luubiopsiad näitasid normaalset luukoe arhitektuuri ja kvaliteeti ilma tõenditeta mineralisatsioonidefektide, põimikulise luukoe ja luuüdi fibroosi kohta. Histomorfomeetria tulemused menopausijärgse osteoporoosiga naiste jätku‑uuringus näitasid, et denosumabi antiresorptiivne toime, mõõdetuna aktivatsioonisageduse ja luukoe moodustumise määrana, on ajaliselt püsiv.

Kliiniline efektiivsus ja ohutus androgeensupressiooniga seotud luukaoga patsientidel

Denosumabi efektiivsust ja ohutust, manustatuna iga 6 kuu järel 3 aasta vältel, uuriti histoloogiliselt kinnitatud metastaseerumata eesnäärmevähi tõttu androgeensupressioonravi saavatel meestel (1468 meest vanuses 48...97 aastat), kelle luumurrurisk oli suurenenud (järgneva määratluse alusel: vanus > 70 a või < 70 a koos LMT T‑skooriga selgroo nimmeosas, kogu puusapiirkonnas või reieluu kaelas < –1,0 või varasem osteoporootiline murd). Kõikidele meestele manustati iga päev täiendavalt kaltsiumi (vähemalt 1000 mg) ja D‑vitamiini (vähemalt 400 RÜ).

Denosumab suurendas 3. aastaks platseeboga võrreldes oluliselt LMT‑d kõigis mõõtekohtades: selgroo nimmeosas 7,9%, kogu puusapiirkonnas 5,7%, reieluu kaelas 4,9%, reieluu pöörlas 6,9%, kodarluu distaalses kolmandikus 6,9% ja kogu kehas 4,7% (kõik p < 0,0001). Prospektiivselt kavandatud uurivas analüüsis täheldati LMT tõusu selgroo nimmeosas, kogu puusapiirkonnas, reieluu kaelas ja pöörlas 1 kuu möödudes esimesest annusest.

Denosumab vähendas uute lülisambamurdude suhtelist riski: 1. aastal 85% (absoluutse riski vähenemine 1,6%), 2. aastal 69% (absoluutse riski vähenemine 2,2%) ja 3. aastal 62% (absoluutse riski vähenemine 2,4%; kõik p < 0,01).

Kliiniline efektiivsus ja ohutus adjuvantravist aromataasi inhibiitoritega tuleneva luukaoga patsientidel

Denosumabi efektiivsust ja ohutust uuriti manustades seda iga 6 kuu järel 2 aasta vältel metastaseerumata rinnanäärmevähiga naistele (252 naist vanuses 35...84 aastat), kelle LMT T‑skoori lähteväärtus, mõõdetuna selgroo nimmeosas, kogu puusapiirkonnas ja reieluu kaelas, oli ‑1,0...‑2,5. Kõikidele naistele manustati täiendavalt kaltsiumi (vähemalt 1000 mg) ja D‑vitamiini (vähemalt 400 RÜ) ööpäevas.

Esmane efektiivsuse tulemusnäitaja oli selgroo nimmeosa LMT protsentuaalne muutus; efektiivsust luumurdude suhtes ei hinnatud. Denosumab suurendas platseeboga võrreldes olulisel määral LMT‑d kõigis kliinilistes mõõtekohtades 2. aastal: selgroo nimmeosas 7,6%, kogu puusapiirkonnas 4,7%, reieluu kaelas 3,6%, reieluu pöörlas 5,9%, kodarluu distaalses kolmandikus 6,1% ja kogu kehas 4,2% (kõik p < 0,0001).

Süsteemse glükokortikoidraviga seotud luukao ravi

Denosumabi efektiivsuse ja ohutuse uurimiseks manustati iga päev suukaudselt ≥ 7,5 mg prednisooni (või võrdväärset ravimit) 795 patsiendile (70% naised ja 30% mehed) vanuses 20 kuni 94 aastat.

Uuriti kahte alampopulatsiooni: glükokortikoidravi jätkavat (≥ 7,5 mg prednisooni või sellega võrdväärset ravimit ööpäevas ≥ 3 kuud enne uuringusse kaasamist; n = 505) ja glükokortikoidravi alustavat (≥ 7,5 mg prednisooni või sellega võrdväärset ravimit ööpäevas < 3 kuud enne uuringusse kaasamist; n = 290). Patsiendid randomiseeriti (1:1) saama kahe aasta vältel iga 6 kuu järel 60 mg subkutaanselt denosumabi või iga päev suukaudselt 5 mg risedronaati (aktiivne võrdlusravim). Patsiendid said igapäevase annuse kaltsiumilisandit (vähemalt 1000 mg) ja D‑vitamiini (vähemalt 800 RÜ).

*Mõju luu mineraalainetihedusele (LMT)*

Glükokortikoidravi jätkavas alampopulatsioonis andis denosumab lülisamba nimmeosa LMT suurendamisel parema tulemuse kui risedronaat nii esimesel aastal (denosumab 3,6%, risedronaat 2,0%; p < 0,001) kui ka teisel aastal (denosumab 4,5%, risedronaat 2,2%; p < 0,001). Glükokortikoidravi alustavas alampopulatsioonis andis denosumab lülisamba nimmeosa LMT suurendamisel parema tulemuse kui risedronaat nii esimesel aastal (denosumab 3,1%, risedronaat 0,8%; p < 0,001) kui ka teisel aastal (denosumab 4,6%, risedronaat 1,5%; p < 0,001).

Lisaks suurendas denosumab kogu puusapiirkonna, reieluukaela ja trohhanteri LMT protsentuaalset keskmist väärtust lähteväärtusega võrreldes oluliselt suuremal määral kui risedronaat.

Uuring ei kajasta luumurdude erinevusi. Esimesel aastal oli uue radioloogilise leiuna tuvastatud lülisambamurdude esinemissagedus 2,7% (denosumab) vs 3,2% (risedronaat). Muude (mittelülisamba) murdude esinemissagedus oli 4,3% (denosumab) vs 2,5% (risedronaat). Teisel aastal olid vastavad arvud 4,1% vs 5,8% uue radioloogilise leiuna tuvastatud lülisambamurdude osas ja 5,3% vs 3,8% muude (mitte lülisamba) murdude osas. Enamik murdusid esines glükokortikoidravi jätkavas alamrühmas.

Lapsed

2...17‑aastastel *osteogenesis imperfecta*’ga (ebatäiuslik luuteke) lastel, kellest 52,3% olid meessoost ja 88,2% valgenahalised, viidi läbi kontrollrühmata III faasi uuring, milles hinnati efektiivsust, ohutust ja farmakokineetikat. 153 uuritavale manustati 36 kuu jooksul iga 6 kuu järel subkutaanselt (s.c.) denosumabi annuses 1 mg/kg, maksimaalselt kuni 60 mg. 60 uuritavat viidi üle manustamisele iga 3 kuu järel.

Iga 3 kuu järel manustamise 12. kuul oli vähimruutude (LS) meetodil leitud keskmine (standardviga, SE) muutus selgroo nimmeosa LMT Z‑skooris võrreldes ravieelsega 1,01 (0,12).

Iga 6 kuu järel manustamise korral teatatud kõige sagedasemad kõrvaltoimed olid artralgia (45,8%), valu jäsemetes (37,9%), seljavalu (32,7%) ja hüperkaltsiuuria (32,0%). Hüperkaltseemiast teatati nii iga 6 kuu järel (19%) kui ka iga 3 kuu järel (36,7%) manustamise korral. Hüperkaltseemiast kui raskest kõrvalnähust (13,3%) teatati iga 3 kuu järel manustamise korral.

Jätku‑uuringus (N = 75) täheldati hüperkaltseemiat (18,5%) raske kõrvalnähuna kõigi iga 3 kuu järel manustatavate annuste puhul.

Uuringud lõpetati enneaegselt eluohtlike kõrvalnähtude esinemise ja hüperkaltseemia tõttu hospitaliseerimiste pärast (vt lõik 4.2).

Euroopa Ravimiamet on peatanud kohustuse esitada denosumabi sisaldava viidatava ravimiga läbi viidud uuringute tulemusi laste ühe või mitme alarühma kohta suguhormoonide ablatsioonraviga seotud luukao ravis ja laste kõikide alarühmade kohta vanuses alla 2 aasta osteoporoosi ravis (teave lastel kasutamise kohta: vt lõik 4.2).

**5.2 Farmakokineetilised omadused**

Imendumine

Pärast subkutaanset manustamist annuses 1,0 mg/kg, mis vastab ligikaudu kinnitatud annusele 60 mg, on süsteemne saadavus AUC (*area under the curve*, kõveraalune pindala) alusel 78%, võrreldes samal tasemel annuse manustamisega intravenoosselt. 60 mg subkutaanse annuse korral saavutati denosumabi maksimaalne kontsentratsioon seerumis (Cmax) 6 µg/ml (vahemik 1...17 µg/ml) 10 päevaga (vahemik 2...28 päeva).

Biotransformatsioon

Denosumab koosneb ainult aminohapetest ja süsivesikutest nagu loomulik immunoglobuliin ning selle eliminatsioon hepaatilise metabolismi mehhanismide vahendusel on ebatõenäoline. Eeldatavasti toimub selle metabolism ja eliminatsioon samal viisil nagu puhastumine immunoglobuliinidest, mille tulemuseks on lagundamine väikesteks peptiidideks ja individuaalseteks aminohapeteks.

Eritumine

Pärast maksimaalset kontsentratsiooni (Cmax) vähenes sisaldus seerumis poolväärtusajaga 26 päeva (vahemik 6...52 päeva) 3‑kuulise perioodi vältel (vahemik 1,5...4,5 kuud). Viiekümne kolmel protsendil (53%) patsientidest ei olnud 6 kuu möödumisel manustamisest denosumabisisaldus mõõdetav.

Korduval subkutaansel manustamisel annuses 60 mg iga 6 kuu järel ei täheldatud akumulatsiooni või denosumabi farmakokineetika muutumist ajaga. Seonduvate antikehade teke ei mõjutanud denosumabi farmakokineetikat, mis oli sarnane meestel ja naistel. Vanus (28...87 aastat), rass ja haigusseisund (väike luumass või osteoporoos, eesnäärme‑ või rinnanäärmevähk) ei mõjuta ilmselt denosumabi farmakokineetikat olulisel määral.

Täheldati suundumust suurema kehakaaluga seotud väiksemale süsteemsele saadavusele AUC ja Cmax põhjal. See suundumus ei ole siiski arvatavasti kliiniliselt oluline, sest farmakodünaamilised toimed luukoe ainevahetuse marketite alusel ja LMT tõus olid ühetaolised kehakaalu laias vahemikus.

Lineaarsus/mittelineaarsus

Annusvahemiku uuringutes oli denosumabi farmakokineetika mittelineaarne, annusest sõltuv, kliirensi aeglustumisega suuremate annuste või kontsentratsioonide korral, kuid ligikaudu annusega proportsionaalse süsteemse saadavuse suurenemisega 60 mg ja sellest suuremate annuste korral.

Neerukahjustus

Neerukahjustuse raskusaste ei mõjutanud denosumabi farmakokineetikat uuringus, milles osales 55 patsienti erineval tasemel neerufunktsiooniga, k.a dialüüsravi saavad patsiendid.

Maksakahjustus

Eriuuringut maksakahjustusega patsientidega ei ole teostatud. Üldiselt ei elimineeru monoklonaalsed antikehad hepaatilise metabolismi mehhanismide vahendusel. Eeldatavasti ei mõjuta maksakahjustus denosumabi farmakokineetikat.

Lapsed

Jubbontit ei soovitata kasutada lastel (vt lõigud 4.2 ja 5.1).

Ebatäiusliku luutekkega lastel (N = 153) läbi viidud III faasi uuringus täheldati kõigis vanuserühmades denosumabi maksimaalset kontsentratsiooni seerumis 10. päeval. Iga 3 kuu järel ja iga 6 kuu järel manustamise puhul olid denosumabi keskmised minimaalsed kontsentratsioonid seerumis 11...17‑aastaste laste puhul suuremad ja 2...6‑aastaste laste puhul väikseimad.

**5.3 Prekliinilised ohutusandmed**

Denosumabi manustamine ühekordse ja korduva manustamise toksilisusuuringutes makaakidele annustes, millega kaasnes 100...150 korda suurem süsteemne saadavus kui inimesel soovitatava annusega, ei mõjutanud südame‑veresoonkonna füsioloogiat, isas‑ või emasfertiilsust ja ei põhjustatud spetsiifilist sihtorganite toksilist kahjustust.

Standarduuringuid denosumabi võimaliku genotoksilisuse tuvastamiseks ei ole tehtud, sest need ei ole selle molekuli puhul asjakohased. Oma iseloomu tõttu on denosumabi võimalik genotoksilisus siiski vähetõenäoline.

Denosumabi võimalikku kartsinogeensust ei ole pikaajalistes loomkatsetes hinnatud.

Prekliinilistes uuringutes väljalülitatud geenidega hiirtega, kellel puudus RANK või RANKL, täheldati loodetel häireid lümfisõlmede moodustumises. Väljalülitatud geenidega hiirtel, kellel puudus RANK või RANKL, täheldati samuti laktatsiooni puudumist seoses piimanäärmete laktatsiooniks küpsemise pärssimisega (lobulo‑alveolaarsete näärmete areng tiinuse ajal).

Uuringus makaakidega tiinuse perioodil, mis ajaliselt vastab raseduse esimesele trimestrile, ei põhjustanud denosumabi annused, mis olid 99 korda suurema süsteemse saadavusega AUC põhjal kui inimannused (60 mg iga 6 kuu järel), emaslooma või lootekahjustust. Selles katses loote lümfisõlmi ei uuritud.

Teises loomkatses makaakidega, kellel kogu tiinuse vältel manustatud denosumabi süsteemne saadavus AUC põhjal ületas 119‑kordselt inimannust (60 mg iga 6 kuu järel), täheldati surnult sündide ja sünnijärgse suremuse suurenemist; ebanormaalse luukoe moodustumist, mille tõttu luutugevus vähenes, hematopoeesi langust ja hambumushäireid; perifeersete lümfisõlmede puudumist ja lootekasvu aeglustumist. Kõrgeim tase, mille puhul kõrvaltoimeid veel ei täheldatud, jäi reproduktsioonitoimete jaoks kindlaks tegemata. Luumuutused taandusid 6 kuu jooksul pärast sündi ja mõju hammaste lõikumisele puudus. Mõju lümfisõlmedele ja hambumushäired siiski püsisid ning ühel loomal täheldati mitmete kudede minimaalset või mõõdukat mineraliseerumist (seos raviga ei ole kindel). Puuduvad tõendid emaslooma sünnituseelse kahjustuse kohta; emasloomal tekkisid kõrvaltoimed sünnituse ajal harva. Emaslooma rinnanäärmete areng oli normaalne.

Prekliinilistes luukvaliteedi uuringutes pikka aega denosumabi saanud ahvidel kaasnes luukoe uuenemise langusega luu tugevuse paranemine ja normaalne luuhistoloogia. Denosumabi manustamisel eemaldatud munasarjadega ahvidele vähenes ajutiselt kaltsiumisisaldus ja suurenes ajutiselt parathormooni sisaldus.

Geneetiliselt muundatud isashiirtel, kellel avaldus huRANKL (*knock‑in mice*) ja kutsuti esile läbiv koljuluu murd, aeglustas denosumabi manustamine kõhre eemaldamist ja luukalluse ümberkujunemist kontrollrühmaga võrreldes, kuid puudus kõrvalmõju biomehaanilisele tugevusele.

Väljalülitatud geenidega hiirtel (vt lõik 4.6), kellel puudus RANK või RANKL, täheldati kehakaalu langust, aeglustunud luukasvu ja hammaste lõikumise puudumist. Vastsündinud rottidel põhjustas denosumabi sihtmärgiks oleva RANKL pärssimine Fc valguga seondunud osteoprotegeriiniga (OPG‑Fc) luu kasvu ja hammaste lõikumise pärssimist. Selles mudelis olid muutused osaliselt pöörduvad, kui RANKL inhibiitorite manustamine katkestati. Primaatidest noorloomadel, kellele manustati denosumabi kliinilist süsteemset saadavust 27 ja 150 korda ületavas annuses (10 ja 50 mg/kg), olid luude kasvuplaadid ebanormaalsed. Seetõttu võib denosumab lastel kahjustada luude kasvu, jättes kasvuplaadid avatuks, ja pärssida hammaste lõikumist.

**6. FARMATSEUTILISED ANDMED**

**6.1 Abiainete loetelu**

Jää‑äädikhape\*

Sorbitool (E420)

Polüsorbaat 20

Naatriumhüdroksiid (pH reguleerimiseks)\*

Vesinikkloriidhape (pH reguleerimiseks)

Süstevesi

\* Äädikhappe segunemisel naatriumhüdroksiidiga moodustub atsetaatpuhver

**6.2 Sobimatus**

Sobivusuuringute puudumise tõttu ei tohi seda ravimpreparaati teiste ravimitega segada.

**6.3 Kõlblikkusaeg**

3 aastat.

Pärast külmkapist välja võtmist võib Jubbontit hoida toatemperatuuril (kuni 25 °C) kuni 30 päeva välispakendis valguse eest kaitstult. Ravim tuleb nende 30 päeva jooksul ära kasutada.

**6.4 Säilitamise eritingimused**

Hoida külmkapis (2 °C...8 °C).

Mitte lasta külmuda.

Hoida süstel välispakendis valguse eest kaitstult.

**6.5 Pakendi iseloomustus ja sisu**

Üks ml lahust ühekordselt kasutatavas süstlis I tüüpi klaasist roostevabast terasest nõelaga, mõõt 29 G, koos nõelakaitsme, kummist nõelakatte (termoplastiline elastomeer), kolvi kummist punnkorgi (bromobutüülkumm) ja plastist kolvivardaga.

Pakendis on üks süstel koos kaitsmega.

**6.6 Erihoiatused ravimpreparaadi hävitamiseks ja käsitlemiseks**

* Enne manustamist peab lahust kontrollima. Ärge süstige lahust, mis on hägune või sisaldab nähtavaid osakesi.
* Mitte loksutada.
* Ebamugavustunde vältimiseks süstekohal laske süstlil enne süstimist soojeneda toatemperatuurini (kuni 25 °C) ja süstige aeglaselt.
* Süstige kogu süstli sisu.

Täielikud kasutusjuhised on toodud pakendi infolehe lõigus 7, „Kasutusjuhised“.

Kasutamata ravimpreparaat või jäätmematerjal tuleb hävitada vastavalt kohalikele nõuetele.

**7. MÜÜGILOA HOIDJA**

Sandoz GmbH

Biochemiestr. 10

6250 Kundl

Austria

**8. MÜÜGILOA NUMBER (NUMBRID)**

EU/1/24/1813/001

**9. ESMASE MÜÜGILOA VÄLJASTAMISE/MÜÜGILOA UUENDAMISE KUUPÄEV**

Müügiloa esmase väljastamise kuupäev: 16. mai 2024

**10. TEKSTI LÄBIVAATAMISE KUUPÄEV**

Täpne teave selle ravimpreparaadi kohta on Euroopa Ravimiameti kodulehel: [https://www.ema.europa.eu](https://protect.checkpoint.com/v2/___https%3A//www.ema.europa.eu/___.YzJ1Omxpb25icmlkZ2U6YzpvOmI0Y2JkYWZlYzIyNTc0MWJlYWViMGJlYjQ3NzQ0ODQ2OjY6YmRkNzplZTdkMGQzZWFhYjQ2ODViOTIyNzU5ZDFiZTYyOWRmNTQxNDFhNjNlNTgwNWQ2YjFjOWE2OTdjZDZhODBmYjY5OnA6VA)[.](https://protect.checkpoint.com/v2/___http%3A//www.ema.europa.eu/___.YzJ1Omxpb25icmlkZ2U6YzpvOjgwMjcyZjVjMjIyZWY0NDIxODhjYWQ5NjU5YzRhZjg4OjY6MWViMjo4NTdkYWNkOWExYmRlY2FmNjE3NmIwMzk4MGU0ZmUxNjA3ZDM0ODA0YWM5Yjc5YzFmNWEyOTcwY2I0ZDA0ODliOnA6VA)

**II LISA**

**A. BIOLOOGILISE TOIMEAINE TOOTJA JA RAVIMIPARTII KASUTAMISEKS VABASTAMISE EEST VASTUTAV TOOTJA**

**B. HANKE‑ JA KASUTUSTINGIMUSED VÕI PIIRANGUD**

**C. MÜÜGILOA MUUD TINGIMUSED JA NÕUDED**

**D. RAVIMPREPARAADI OHUTU JA EFEKTIIVSE KASUTAMISE TINGIMUSED JA PIIRANGUD**

# A. BIOLOOGILISE TOIMEAINE TOOTJA JA RAVIMIPARTII KASUTAMISEKS VABASTAMISE EEST VASTUTAV TOOTJA

Bioloogilise toimeaine tootja nimi ja aadress

Novartis Pharmaceutical Manufacturing LLC

Kolodvorska cesta 27

1234 Menges

Sloveenia

Ravimipartii kasutamiseks vabastamise eest vastutava tootja nimi ja aadress

Novartis Pharmaceutical Manufacturing GmbH

Biochemiestr. 10

6336 Langkampfen

Austria

# B. HANKE- JA KASUTUSTINGIMUSED VÕI PIIRANGUD

Retseptiravim.

# C. MÜÜGILOA MUUD TINGIMUSED JA NÕUDED

* **Perioodilised ohutusaruanded**

Nõuded asjaomase ravimi perioodiliste ohutusaruannete esitamiseks on sätestatud direktiivi 2001/83/EÜ artikli 107c punkti 7 kohaselt liidu kontrollpäevade loetelus (EURD loetelu) ja iga hilisem uuendus avaldatakse Euroopa ravimite veebiportaalis.

# D. RAVIMPREPARAADI OHUTU JA EFEKTIIVSE KASUTAMISE TINGIMUSED JA PIIRANGUD

* **Riskijuhtimiskava**

Müügiloa hoidja peab nõutavad ravimiohutuse toimingud ja sekkumismeetmed läbi viima vastavalt müügiloa taotluse moodulis 1.8.2 esitatud kokkulepitud riskijuhtimiskavale ja mis tahes järgmistele ajakohastatud riskijuhtimiskavadele.

Ajakohastatud riskijuhtimiskava tuleb esitada:

* Euroopa Ravimiameti nõudel;
* kui muudetakse riskijuhtimissüsteemi, eriti kui saadakse uut teavet, mis võib oluliselt mõjutada riski/kasu suhet, või kui saavutatakse oluline (ravimiohutuse või riski minimeerimise) eesmärk.
* **Riski minimeerimise lisameetmed**

Müügiloa hoidja peab tagama lõualuu osteonekroosi käsitleva patsiendi meelespea rakendamise.

**III LISA**

**PAKENDI MÄRGISTUS JA INFOLEHT**

# A. PAKENDI MÄRGISTUS

**VÄLISPAKENDIL PEAVAD OLEMA JÄRGMISED ANDMED**

**SÜSTLI KARP**

**1. RAVIMPREPARAADI NIMETUS**

Jubbonti 60 mg süstelahus süstlis

denosumab (denosumabum)

**2. TOIMEAINE(TE) SISALDUS**

1 ml süstel sisaldab 60 mg denosumabi (60 mg/ml).

**3. ABIAINED**

Abiained: jää‑äädikhape, sorbitool (E420), vesinikkloriidhape, naatriumhüdroksiid, polüsorbaat 20, süstevesi.

**4. RAVIMVORM JA PAKENDI SUURUS**

süstelahus

1 süstel kaitsmega.

**5. MANUSTAMISVIIS JA ‑TEE(D)**

Subkutaanne.

Enne ravimi kasutamist lugege pakendi infolehte.

Mitte loksutada.

Mitte kasutada, kui ohutustihendid on purunenud.

**6. ERIHOIATUS, ET RAVIMIT TULEB HOIDA LASTE EEST VARJATUD JA KÄTTESAAMATUS KOHAS**

Hoida laste eest varjatud ja kättesaamatus kohas.

**7. TEISED ERIHOIATUSED (VAJADUSEL)**

**8. KÕLBLIKKUSAEG**

EXP

**9. SÄILITAMISE ERITINGIMUSED**

Hoida külmkapis.

Mitte lasta külmuda.

Hoida süstel välispakendis valguse eest kaitstult.

**10. ERINÕUDED KASUTAMATA JÄÄNUD RAVIMPREPARAADI VÕI SELLEST TEKKINUD JÄÄTMEMATERJALI HÄVITAMISEKS, VASTAVALT VAJADUSELE**

**11. MÜÜGILOA HOIDJA NIMI JA AADRESS**

Sandoz GmbH

Biochemiestr. 10

6250 Kundl

Austria

**12. MÜÜGILOA NUMBER (NUMBRID)**

EU/1/24/1813/001

**13. PARTII NUMBER**

Lot

**14. RAVIMI VÄLJASTAMISTINGIMUSED**

**15. KASUTUSJUHEND**

**16. TEAVE BRAILLE’ KIRJAS (PUNKTKIRJAS)**

Jubbonti

**17. AINULAADNE IDENTIFIKAATOR – 2D‑vöötkood**

Lisatud on 2D‑vöötkood, mis sisaldab ainulaadset identifikaatorit.

**18.** **AINULAADNE IDENTIFIKAATOR – INIMLOETAVAD ANDMED**

PC

SN

NN

**MINIMAALSED ANDMED, MIS PEAVAD OLEMA BLISTER‑ VÕI RIBAPAKENDIL**

**BLISTERI TEKST**

**1.** **RAVIMPREPARAADI NIMETUS**

Jubbonti 60 mg süstelahus

denosumab (denosumabum)

**2.** **MÜÜGILOA HOIDJA NIMI**

**3.** **KÕLBLIKKUSAEG**

EXP

**4.** **PARTII NUMBER**

Lot

**5.** **MUU**

s.c.



**MINIMAALSED ANDMED, MIS PEAVAD OLEMA VÄIKESEL VAHETUL SISEPAKENDIL**

**SÜSTLI ETIKETT**

**1.** **RAVIMPREPARAADI NIMETUS JA MANUSTAMISTEE(D)**

Jubbonti 60 mg süst

denosumab (denosumabum)

s.c.

**2.** **MANUSTAMISVIIS**

**3.** **KÕLBLIKKUSAEG**

EXP

**4.** **PARTII NUMBER**

Lot

**5.** **PAKENDI SISU KAALU, MAHU VÕI ÜHIKUTE JÄRGI**

**6.** **MUU**

**KALENDERKAARDI TEKST (sisaldub pakendis)**

Jubbonti 60 mg süstelahus

denosumab (denosumabum)

s.c.

Järgmine süste 6 kuu pärast:

Kasutage Jubbontit nii kaua, kui arst on määranud.

# B. PAKENDI INFOLEHT

**Pakendi infoleht: teave kasutajale**

**Jubbonti 60 mg süstelahus süstlis**

denosumab (denosumabum)

Sellele ravimile kohaldatakse täiendavat järelevalvet, mis võimaldab kiiresti tuvastada uut ohutusteavet. Te saate sellele kaasa aidata, teatades ravimi kõigist võimalikest kõrvaltoimetest. Kõrvaltoimetest teatamise kohta vt lõik 4.

**Enne ravimi kasutamist lugege hoolikalt infolehte, sest siin on teile vajalikku teavet.**

* Hoidke infoleht alles, et seda vajadusel uuesti lugeda.
* Kui teil on lisaküsimusi, pidage nõu oma arsti või apteekriga.
* Ravim on välja kirjutatud üksnes teile. Ärge andke seda kellelegi teisele. Ravim võib olla neile kahjulik, isegi kui haigusnähud on sarnased.
* Kui teil tekib ükskõik milline kõrvaltoime, pidage nõu oma arsti või apteekriga. Kõrvaltoime võib olla ka selline, mida selles infolehes ei ole nimetatud. Vt lõik 4.
* Arst annab teile patsiendi meelespea, mis sisaldab olulist ohutusteavet, mida peate teadma enne ravi alustamist ja ravi ajal Jubbontiga.

**Infolehe sisukord**

1. Mis ravim on Jubbonti ja milleks seda kasutatakse

2. Mida on vaja teada enne Jubbonti kasutamist

3. Kuidas Jubbontit kasutada

4. Võimalikud kõrvaltoimed

5. Kuidas Jubbontit säilitada

6. Pakendi sisu ja muu teave

7. Kasutusjuhised

**1. Mis ravim on Jubbonti ja milleks seda kasutatakse**

**Mis on Jubbonti ja kuidas see toimib**

Jubbonti sisaldab denosumabi, valku (monoklonaalset antikeha), mis mõjutab teise valgu toimet, et ravida luukadu ja osteoporoosi. Ravi Jubbontiga muudab luud tugevamaks ja vähendab murdude tõenäosust.

Luu on elav kude, mis uueneb kogu aeg. Östrogeenid aitavad luudel püsida tervena. Pärast menopausi östrogeenisisaldus väheneb, mis võib muuta luud õhukeseks ja hapraks. See võib lõpuks viia seisundini, mida nimetatakse osteoporoosiks. Osteoporoos võib tekkida ka meestel mitmel erineval põhjusel, k.a vananemine ja/või meessuguhormoon testosterooni väike sisaldus. See võib tekkida ka glükokortikoide saaval patsiendil. Paljudel osteoporoosiga patsientidel puuduvad sümptomid, kuid neil on oht luumurdude tekkeks, eriti selgroos, puusas ja randmepiirkonnas.

Rinnanäärme‑ või eesnäärmevähiga patsientide raviks kasutatakse kirurgiat või ravimeid, mis peatavad östrogeeni või testosterooni tootmise ja võivad viia ka luukao tekkele. Luud muutuvad nõrgemaks ja murduvad kergemini.

**Milleks Jubbontit kasutatakse**

Jubbontiga ravitakse:

* osteoporoosi naistel pärast menopausi ja meestel, kellel on suurem risk luumurdude tekkeks, et vähendada selgroo‑, mitte‑selgroo‑ ja puusapiirkonna luumurdude riski;
* luukadu tulenevalt hormoonisisalduse (testosterooni) vähenemisest, mille põhjuseks on eesnäärmevähi kirurgiline või medikamentoosne ravi.
* luukadu tulenevalt pikaajalisest glükokortikoidravist patsientidel, kellel on suurenenud luumurdude risk.

**2. Mida on vaja teada enne Jubbonti kasutamist**

**Jubbontit ei tohi kasutada**

* kui kaltsiumisisaldus teie veres on väike (hüpokaltseemia);
* kui olete denosumabi või selle ravimi mis tahes koostisosa(de) (loetletud lõigus 6) suhtes allergiline.

**Hoiatused ja ettevaatusabinõud**

Enne Jubbonti kasutamist pidage nõu oma arsti või apteekriga.

Ravi ajal Jubbontiga võib teil tekkida nahainfektsioon, mille sümptomiteks on paistes, punetav nahapiirkond, kõige tavalisemalt jala allosas, mis tundub kuum ja valulik (tselluliit) ja millega võivad kaasneda palavikusümptomid. Öelge viivitamatult oma arstile, kui teil tekib mis tahes eelnimetatud sümptom.

Ravi ajal Jubbontiga peate te samuti võtma täiendavalt kaltsiumi ja D‑vitamiini. Teie arst arutab seda teiega.

Ravi ajal Jubbontiga võib teie vere kaltsiumisisaldus olla väike. Palun teavitage viivitamatult oma arsti, kui teil tekivad järgnevad sümptomid: lihasspasmid, tõmblused või krambid ja/või tuimus või torkimistunne sõrmedes, varvastes või suu ümbruses ja/või krambihood, segasusseisund või teadvusekaotus.

Harva on teatatud vere väga väikese kaltsiumisisalduse juhtudest, mis vajasid hospitaliseerimist või põhjustasid eluohtlikke kõrvaltoimeid. Seetõttu kontrollitakse teie vere kaltsiumisisaldust (vereanalüüsiga) enne igat annust ja hüpokaltseemia soodumusega patsientidel kahe nädala jooksul pärast esimest annust.

Öelge oma arstile, kui teil on või on olnud tõsiseid probleeme neerudega, neerupuudulikkus või olete vajanud dialüüsravi või tarvitate glükokortikoide (nt prednisolooni või deksametasooni), mis võib suurendada ohtu, et teie vere kaltsiumisisaldus väheneb liiga palju, kui te ei võta kaltsiumilisandeid.

Probleemid suu, hammaste ja lõualuuga

Patsientidel, kellele manustati denosumabi osteoporoosi raviks, on harva (võib tekkida kuni 1 inimesel 1000‑st) teatatud kõrvaltoimest, mida nimetatakse lõualuu osteonekroosiks (lõualuu kahjustus).

Lõualuu osteonekroosi oht suureneb pikaajalist ravi saavatel patsientidel (võib tekkida kuni 1 inimesel 200‑st, keda ravitakse 10 aastat). Lõualuu osteonekroos võib tekkida ka pärast ravi lõpetamist. On oluline püüda ennetada lõualuu osteonekroosi teket, mis võib olla valulik haigusseisund ja raskesti ravitav. Lõualuu osteonekroosi tekkeohu vähendamiseks rakendage järgmisi ettevaatusabinõusid.

Enne ravi alustamist teavitage oma arsti või meditsiiniõde (tervishoiutöötajat), kui:

* teil on mis tahes probleemid suu või hammastega, nt hammaste halb tervislik seisund, igemehaigus või on plaanis hamba eemaldamine;
* te ei käi regulaarselt hambaarstil või te ei ole pikka aega käinud hammaste arstlikus kontrollis;
* te suitsetate (see võib suurendada hambaprobleemide tekkeohtu);
* te olete varasemalt saanud ravi bisfosfonaatidega (kasutatakse luukahjustuste ennetamiseks või raviks);
* te võtate ravimeid, mida nimetatakse kortikosteroidideks (nt prednisoloon või deksametasoon);
* teil on kasvaja.

Enne ravi alustamist Jubbontiga võib arst soovitada hammaste arstlikku kontrolli.

Ravi ajal peate pidevalt hoolitsema hea suuhügieeni eest ja käima regulaarselt hammaste arstlikus kontrollis. Kui te kasutate hambaproteese, veenduge, et need oleksid teile sobivad. Kui te saate hambaravi või teile plaanitakse kirurgilist hambaravi (nt hamba väljatõmbamine), teavitage oma arsti ja rääkige oma hambaarstile, et teid ravitakse Jubbontiga.

Teavitage viivitamatult oma arsti ja hambaarsti, kui ravi ajal Jubbontiga tekivad teil mis tahes probleemid suu või hammastega, nt hamba väljalangemine, valu või turse, või mitteparanevad haavandid või eritis, sest need võivad olla lõualuu osteonekroosi kõrvaltoime ilmingud.

Ebaharilikud reieluumurrud

Mõnel denosumabiga ravitaval patsiendil on tekkinud ebaharilik reieluumurd. Kui teil tekib esmakordne või ebaharilik valu puusa, kubeme või reie piirkonnas, võtke ühendust oma arstiga.

**Lapsed ja noorukid**

Jubbontit ei tohi kasutada lastel ja noorukitel vanuses alla 18 aasta.

**Muud ravimid ja Jubbonti**

Teatage oma arstile või apteekrile, kui te võtate või olete hiljuti võtnud või kavatsete võtta mis tahes muid ravimeid. Eriti oluline on teatada oma arstile, kui saate ravi mõne teise denosumabi sisaldava ravimiga.

Te ei tohi kasutada Jubbontit koos mõne teise denosumabi sisaldava ravimiga.

**Rasedus ja imetamine**

Denosumabi ei ole rasedatel uuritud. On tähtis öelda oma arstile, kui te olete rase või arvate end olevat rase või plaanite rasestuda. Jubbontit ei ole soovitatav kasutada, kui te olete rase. Viljakas eas naised peavad ravi ajal Jubbontiga ja vähemalt 5 kuud pärast ravi lõppu Jubbontiga kasutama efektiivset rasestumisvastast vahendit.

Palun teavitage oma arsti, kui te rasestute ravi ajal Jubbontiga või kuni 5 kuu jooksul pärast ravi lõppu Jubbontiga.

Ei ole teada, kas denosumab eritub inimese rinnapiima. On tähtis rääkida oma arstile, kui te imetate last või plaanite seda teha. Teie arst aitab sel juhul otsustada, kas peaksite loobuma rinnaga toitmisest või Jubbonti kasutamisest, arvestades imetamise kasu lapsele ja Jubbonti kasu emale.

Kui te olete rase, imetate või arvate end olevat rase või kavatsete rasestuda, pidage enne selle ravimi kasutamist nõu oma arsti või apteekriga.

**Autojuhtimine ja masinatega töötamine**

Jubbonti ei mõjuta või mõjutab ebaoluliselt autojuhtimise ja masinate käsitsemise võimet.

**Jubbonti sisaldab sorbitooli**

Ravim sisaldab 47 mg sorbitooli 1 ml-s lahuses.

**Jubbonti sisaldab naatriumi**

Ravim sisaldab vähem kui 1 mmol (23 mg) naatriumi lahuse ühes milliliitris, see tähendab põhimõtteliselt „naatriumivaba“.

**3. Kuidas Jubbontit kasutada**

Kasutage seda ravimit alati täpselt nii, nagu arst on teile selgitanud. Kui te ei ole milleski kindel, pidage nõu oma arsti või apteekriga.

Soovitatav annus on üks süstlitäis, 60 mg, manustatuna üks kord iga 6 kuu järel nahaaluse süstina (subkutaanselt). Parimad süstekohad on reite ja kõhu ülaosa. Teie hooldaja võib süstida ka õlavarre välisküljele. Küsige arstilt oma järgmise võimaliku süsti kuupäeva. Iga Jubbonti pakend sisaldab kleepsuga meelespeakalendri kaarti, mille abil saab dokumenteerida järgmise süsti kuupäeva.

Ravi ajal Jubbontiga peate te samuti võtma täiendavalt kaltsiumi ja D‑vitamiini. Teie arst arutab seda teiega.

Teie arst võib otsustada, et parim on, kui te ise süstite Jubbontit või seda teeb teie hooldaja. Teie arst või tervishoiuteenuse osutaja näitab teile või teie hooldajale, kuidas Jubbontit kasutada.

**Juhiseid Jubbonti kasutamise kohta lugege lõigust 7 „Kasutusjuhised“ käesoleva infolehe lõpus.**

Mitte loksutada.

**Kui te unustate Jubbontit kasutada**

Kui Jubbonti annus jääb vahele, tuleb see manustada niipea kui võimalik. Järgnevad süstid tuleb teha iga 6 kuu järel alates viimase süsti kuupäevast.

**Kui te lõpetate Jubbonti kasutamise**

Suurima kasu saamiseks ravist luumurruohu vähendamiseks on tähtis kasutada Jubbontit niikaua, kui arst on määranud. Ärge lõpetage ravi ilma arstiga nõu pidamata.

**4. Võimalikud kõrvaltoimed**

Nagu kõik ravimid, võib ka see ravim põhjustada kõrvaltoimeid, kuigi kõigil neid ei teki.

Denosumabiga ravitavatel patsientidel võib harva tekkida nahainfektsioon (valdavalt tselluliit). **Teatage oma arstile otsekohe**, kui teil ravi ajal Jubbontiga tekib mistahes järgnevalt loetletud sümptomitest: paistes, punetav nahapiirkond tavaliselt jala allosas, mis tundub kuum ja valulik, millega võivad kaasneda palavikusümptomid.

Denosumabiga ravitavatel patsientidel võib harva tekkida valu suus ja/või lõualuus, turse või mitteparanevad haavandid suus või lõualuus, eritis, tuimus või raskustunne lõualuus või hamba väljalangemine. Need võivad olla lõualuu kahjustuse nähud. **Teavitage viivitamatult oma arsti ja hambaarsti**, kui teil tekivad sellised sümptomid ravi ajal Jubbontiga või pärast ravi lõpetamist.

Jubbontiga ravitavatel patsientidel võib vere kaltsiumisisaldus harva olla väike (hüpokaltseemia); vere väga väike kaltsiumisisaldus võib vajada hospitaliseerimist ja olla isegi eluohtlik. Sümptomiteks on spasmid, tõmblused või krambid lihastes ja/või tundetus või torkimistunne sõrmedes, varvastes või suu ümbruses ja/või krambihood, segasusseisund või teadvusekaotus. Kui eelnev kehtib teie kohta, **teavitage viivitamatult oma arsti**. Väike kaltsiumisisaldus veres võib põhjustada muutusi südametöös, mida nimetatakse QT‑intervalli pikenemiseks ja see on nähtav elektrokardiogrammil (EKG).

Jubbontiga ravitavatel patsientidel võivad harva tekkida ebaharilikud reieluumurrud. **Võtke ühendust oma arstiga**, kui teil tekib esmakordne või ebaharilik valu puusa, kubeme või reie piirkonnas, sest see võib olla reieluumurru varajane ilming.

Denosumabiga ravitavatel patsientidel võivad harva tekkida allergilised reaktsioonid. Sümptomid on muuhulgas näo, huulte, keele, kõri või teiste kehapiirkondade turse; lööve, sügelus või nõgestõbi nahal; hingeldus või vilistav hingamine. **Palun teavitage oma arsti**, kui teil tekib mõni nendest sümptomitest ravi ajal Jubbontiga.

**Väga sagedad kõrvaltoimed** (võivad tekkida rohkem kui 1 inimesel 10‑st):

* luu‑, liigese‑ ja/või lihasevalu, mis on mõnikord tugev;
* käe‑ või jalavalu (valu jäsemetes).

**Sagedad kõrvaltoimed** (võivad tekkida kuni 1 inimesel 10‑st):

* valulik urineerimine, sagedane urineerimine, veri uriinis, võimetus urineerimist tagasi hoida;
* ülemiste hingamisteede infektsioon;
* valu, surina‑ või tuimustunne, mis kandub mööda jalga allapoole (ishias);
* kõhukinnisus;
* ebamugavustunne kõhus;
* lööve;
* nahasügelus, punetus ja/või kuivus (ekseem);
* juuste väljalangemine (alopeetsia).

**Aeg‑ajalt esinevad kõrvaltoimed** (võivad tekkida kuni 1 inimesel 100‑st):

* palavik, oksendamine, valu või ebamugavustunne kõhus (divertikuliit);
* kõrvainfektsioon;
* lööve, mis võib esineda nahal, või villid suus (lihhenoidne ravimilööve).

**Väga harvad kõrvaltoimed** (võivad tekkida kuni 1 inimesel 10 000‑st):

* allergiline reaktsioon, mis võib kahjustada peamiselt naha veresooni (nt lillad või punakaspruunid laigud, nõgestõbi või nahahaavandid) (allergiline vaskuliit).

**Teadmata** (sagedust ei saa hinnata olemasolevate andmete alusel):

* öelge oma arstile, kui teil on kõrvavalu, eritis kõrvast ja/või kõrvainfektsioon. Need võivad olla luukahjustuse sümptomid kõrvas.

**Kõrvaltoimetest teatamine**

Kui teil tekib ükskõik milline kõrvaltoime, pidage nõu oma arsti või apteekriga. Kõrvaltoime võib olla ka selline, mida selles infolehes ei ole nimetatud. Kõrvaltoimetest võite ka ise teatada riikliku teavitussüsteemi (vt [V lisa](https://protect.checkpoint.com/v2/___https%3A//www.ema.europa.eu/en/documents/template-form/qrd-appendix-v-adverse-drug-reaction-reporting-details_en.docx___.YzJ1Omxpb25icmlkZ2U6YzpvOmI0Y2JkYWZlYzIyNTc0MWJlYWViMGJlYjQ3NzQ0ODQ2OjY6OTZhNzozN2IzNDgxZGE4NDVkYjljMjEwMDkwMTZmYWViYjkxZGM5NmVkNzkxYzA3NjBhYjJlNmMwZDNiZTRhMzRkOWIzOnA6VA)[)](https://protect.checkpoint.com/v2/___http%3A//www.ema.europa.eu/docs/en_GB/document_library/Template_or_form/2013/03/WC500139752.doc___.YzJ1Omxpb25icmlkZ2U6YzpvOjgwMjcyZjVjMjIyZWY0NDIxODhjYWQ5NjU5YzRhZjg4OjY6MjlhZjozZjJjZDZhNmVkNGE0N2E3N2MyOTliMTcxMWZlZjk0YjQ5ODc4YzY3ODYyZjFiZDdjNGEzYmM2ZjRkMGRhM2E3OnA6VA) kaudu. Teatades aitate saada rohkem infot ravimi ohutusest.

**5. Kuidas Jubbontit säilitada**

Hoidke seda ravimit laste eest varjatud ja kättesaamatus kohas.

Ärge kasutage seda ravimit pärast kõlblikkusaega, mis on märgitud karbil ja etiketil pärast „EXP“. Kõlblikkusaeg viitab selle kuu viimasele päevale.

Hoida külmkapis (2 °C...8 °C).

Mitte lasta külmuda.

Hoida süstel välispakendis valguse eest kaitstult.

Teie süstli võib jätta külmkapist välja soojenemiseks toatemperatuurini (25 °C) enne süstimist. See teeb süstimise mugavamaks. Kui süstal on väljavõetuna soojenenud toatemperatuurini (25 °C), tuleb see 30 päeva jooksul ära kasutada. Üksikasjalik teave on esitatud lõigus 7 „Kasutusjuhised“ käesoleva infolehe lõpus.

Ärge visake ravimeid kanalisatsiooni ega olmejäätmete hulka. Küsige oma apteekrilt, kuidas hävitada ravimeid, mida te enam ei kasuta. Need meetmed aitavad kaitsta keskkonda.

**6. Pakendi sisu ja muu teave**

**Mida Jubbonti sisaldab**

* Toimeaine on denosumab. Iga 1‑milliliitrine ohutuskattega süstel sisaldab 60 milligrammi denosumabi (60 mg/ml).
* Abiained on jää‑äädikhape, sorbitool (E420), polüsorbaat 20, naatriumhüdroksiid, vesinikkloriidhape ja süstevesi.

**Kuidas Jubbonti välja näeb ja pakendi sisu**

Jubbonti on selge kuni kergelt opaliseeruv, värvitu kuni kergelt kollakas või kergelt pruunikas süstelahus. Jubbonti tarnitakse kasutusvalmis süstlis I tüüpi klaasist roostevabast terasest nõelaga, mõõduga 29 G, kaitsme, kummist nõelakatte (termoplastiline elastomeer), kolvi kummist punnkorgi (bromobutüülkumm) ja plastist kolvivardaga.

Iga pakend sisaldab ühte süstlit kaitsmega.

**Müügiloa hoidja**

Sandoz GmbH

Biochemiestr. 10

6250 Kundl

Austria

**Tootja**

Novartis Pharmaceutical Manufacturing GmbH

Biochemiestr. 10

6336 Langkampfen

Austria

Lisaküsimuste tekkimisel selle ravimi kohta pöörduge palun müügiloa hoidja kohaliku esindaja poole:

|  |  |
| --- | --- |
| België/Belgique/BelgienSandoz nv/saTél/Tel: +32 2 722 97 97 | LietuvaSandoz Pharmaceuticals d.d filialasTel: +370 5 2636 037 |
| БългарияСандоз България КЧТТел.: +359 2 970 47 47 | Luxembourg/LuxemburgSandoz nv/sa (Belgique/Belgien)Tél/Tel: +32 2 722 97 97 |
| Česká republikaSandoz s.r.o.Tel: +420 234 142 222 | MagyarországSandoz Hungária Kft.Tel.: +36 1 430 2890 |
| Danmark/Norge/Ísland/SverigeSandoz A/STlf/Sími/Tel: +45 63 95 10 00 | MaltaSandoz Pharmaceuticals d.d.Tel: +35699644126 |
| DeutschlandHexal AGTel: +49 8024 908 0 | NederlandSandoz B.V.Tel: +31 36 52 41 600 |
| EestiSandoz d.d. Eesti filiaalTel: +372 665 2400 | ÖsterreichSandoz GmbHTel: +43 5338 2000 |
| ΕλλάδαSANDOZ HELLAS ΜΟΝΟΠΡΟΣΩΠΗ Α.Ε.Τηλ: +30 216 600 5000 | PolskaSandoz Polska Sp. z o.o.Tel.: +48 22 209 70 00 |
| EspañaSandoz Farmacéutica, S.A.Tel: +34 900 456 856 | PortugalSandoz Farmacêutica Lda.Tel: +351 21 000 86 00 |
| FranceSandoz SASTél: +33 1 49 64 48 00 | RomâniaSandoz Pharmaceuticals SRLTel: +40 21 407 51 60 |
| **Hrvatska**Sandoz d.o.o.Tel: +385 1 23 53 111  | SlovenijaSandoz farmacevtska družba d.d.Tel: +386 1 580 29 02 |
| **Ireland**Rowex Ltd.Tel: +353 27 50077 | **Slovenská republika**Sandoz d.d. - organizačná zložkaTel: +421 2 48 200 600 |
| **Italia**Sandoz S.p.A.Tel: +39 02 96541 | **Suomi/Finland**Sandoz A/SPuh/Tel: +358 10 6133 400 |
| **Κύπρος**SANDOZ HELLAS ΜΟΝΟΠΡΟΣΩΠΗ Α.Ε.Τηλ: +30 216 600 5000 | **United Kingdom (Northern Ireland)**Sandoz GmbH (Austria)Tel: +43 5338 2000 |
| **Latvija**Sandoz d.d. Latvia filiāleTel: +371 67 892 006 |  |

**Infoleht on viimati uuendatud**

Täpne teave selle ravimi kohta on Euroopa Ravimiameti kodulehel: [https://www.ema.europa.eu](https://protect.checkpoint.com/v2/___https%3A//www.ema.europa.eu/___.YzJ1Omxpb25icmlkZ2U6YzpvOmI0Y2JkYWZlYzIyNTc0MWJlYWViMGJlYjQ3NzQ0ODQ2OjY6YmRkNzplZTdkMGQzZWFhYjQ2ODViOTIyNzU5ZDFiZTYyOWRmNTQxNDFhNjNlNTgwNWQ2YjFjOWE2OTdjZDZhODBmYjY5OnA6VA).

**7. Kasutusjuhised**

„Kasutusjuhised“ sisaldavad teavet Jubbonti süstimise kohta.

Kui teie arst otsustab, et teie või teie hooldaja suudate teile kodus Jubbonti süste teha, veenduge, et teie arst või meditsiiniõde näitab teile või teie hooldajale, kuidas valmistada ette ja süstida Jubbontit süstliga, enne kui seda esimest korda kasutate.

Veenduge, et loete läbi ja teete kasutusjuhised endale selgeks enne süstimist Jubbonti süstliga. Kui teil on küsimusi, pidage nõu oma arstiga.



|  |
| --- |
| **Oluline teave, mida on vaja teada, enne Jubbonti süstimist*** Jubbonti on ainult nahaaluseks süstimiseks (süstige otse nahaalusesse rasvakihti).
* Ärge kasutage süstlit, kui mõni ohutustihenditest pakendil või plastaluse tihend on purunenud.
* Ärge kunagi loksutage süstlit.
* Ärge kasutage, kui süstel on kukkunud kõvale pinnale või pärast nõelakatte eemaldamist.
* Süstlil on kaitse, mis aktiveerub nõela katmiseks pärast süsti lõpetamist. Kaitse aitab takistada nõelatorkevigastusi süstli käsitsejal pärast süsti.
* **Ärge puudutage kaitsme tiibu** enne kasutamist. Nende puudutamine võib põhjustada kaitsme aktiveerumist liiga vara.
* **Ärge** üritage süstlit taaskasutada või osandada.
* **Ärge** tõmmake kolbi tagasi.
 |
| **Jubbonti säilitamine** |
| * Hoida külmkapis (2 °C...8 °C).
* **Mitte** lasta külmuda.
* Vajadusel võib säilitada süstlit toatemperatuuril kuni 25 °C kuni 30 päeva.
* Visake ära süstel, mida on säilitatud toatemperatuuril üle 30 päeva.
* Hoida süstlit originaalpakendis valguse eest kaitstult, kuni see on kasutamiseks valmis.
* Hoida laste eest varjatud ja kättesaamatus kohas.
 |
| **Ettevalmistamine Jubbonti süstimiseks** |

|  |  |
| --- | --- |
| **1. samm. Totatemperatuurile viimine**Võtke süstlit sisaldav pakend külmkapist välja ja jätke avamata kujul seisma 15…30 minutiks , kuni see saavutab toatemperatuuri. |  |
| **2. samm. Tarvikute kogumine**Veenduge, et teil on olemas järgmine (ei sisaldu pakendis).* Alkoholilapp
* Vatipadjake või marlitups
* Konteiner teravate esemete äraviskamiseks
* Kleepplaaster
 |  |
| **3. samm. Avamine** Avage plastalus, koorides katte maha. Eemaldage süstel, hoides seda keskelt, nagu näidatud.**Ärge** eemaldage nõelakatet, kuni olete süstimiseks valmis. |  |
| **4. samm. Ohutuskontrollide tegemine**Vaadake läbi süstli vaateakna. Sees olev vedelik peab olema selge kuni kergelt opaliseeruv, värvitu kuni kergelt kollakas või kergelt pruunikas lahus. Võite näha vedelikus õhumulle, mis on tavaline. **Ärge** üritage õhku eemaldada. * **Ärge** kasutage süstlit, kui see on hägune või sisaldab nähtavaid osakesi.
* **Ärge** kasutage süstlit, kui see näib olevat kahjustunud või on lekkinud.
* **Ärge** kasutage süstlit pärast kõlblikkusaega (EXP), mis on trükitud süstli sildile ja karbile.

Kõikidel nendel juhtudel võtke ühendust oma arsti, meditsiiniõe või apteekriga. |  |
| **5. samm. Süstekoha valimine**Süstida tuleb reite esikülge või kõhu alapiirkonda, **kuid mitte** 5 cm piirkonda ümber naba.**Ärge** süstige nahka, mis on hell, verevalumitega, punetav, ketendav, kõva, või armide või venitusarmidega piirkondadesse.Kui teile teeb süsti teie hooldaja, arst või meditsiiniõde, võib ta süstida ka õlavarde. |  |
| **Jubbonti süstimine** |
| **6. samm. Süstekoha puhastamine**Peske käsi seebi ja veega.Puhastage süstekohta alkoholilapiga. Laske sellel enne süstimist kuivada.**Ärge** enne süstimist puhastatud piirkonda puudutage ega puhuge. |  |
| **7. samm. Nõelakatte eemaldamine**Tõmmake kindlalt otse, et eemaldada nõelakate süstlilt. Nõela otsas on võib-olla näha vedelikutilk. See on tavaline.**Ärge** pange nõelakatet tagasi peale. Visake nõelakate ära. |  |
| **8. samm. Nõela sisestamine**Suruge nahk süstekohas ettevaatlikult kokku ja hoidke kokkusurutult kogu süstimise jooksul. Teise käega sisestage nõel nahka ligikaudu 45° nurga alla, nagu näidatud.**Ärge** kolbi nõela sisestamise ajal vajutage. |  |
| **9. samm. Süstimise alustamine**Jätkake naha kokkusurumist. Vajutage kolbi aeglaselt **nii kaugele, kui see läheb.** See tagab täieliku annuse süstimise. |  |
| **10. samm. Süstimise lõpuleviimine**Veenduge, et kolvipea on kaitsmetiibade vahel, nagu näidatud. See tagab, et kaitse on aktiveeritud ja katab nõela pärast süstimise lõpetamist. |  |
| **11. samm. Kolvi vabastamine**Hoides süstlit süstekohas, vabastage aeglaselt kolb, kuni kaitse katab nõela. Eemaldage süstel süstekohast ja laske kokkusurutud nahk lahti. Süstekohas võib olla väike kogus verd. Võite vajutada süstekoha peale vatipadjakese või marlitupsu, kuni veritsus peatub. **Ärge** hõõruge süstekohta. Vajadusel katke süstekoht väikse kleepplaastriga. |  |
| **Pärast süstimist** |  |
| **12. samm. Süstli äraviskamine**Pange süstel kohe pärast kasutust teravate esemete äraviskamise konteinerisse. **Ärge** visake süstlit olmejäätmete hulka.Küsige oma arstilt või apteekrilt, kuidas teravate esemete äraviskamise konteinerit nõuetekohaselt hävitada. Äraviskamise kohta võivad olla kohalikud nõuded. |  |

IV LISA

TEADUSLIKUD JÄRELDUSED JA MÜÜGILOA (MÜÜGILUBADE)

TINGIMUSTE MUUTMISE ALUSED

**Teaduslikud järeldused**

Võttes arvesse ravimiohutuse riskihindamise komitee hindamisaruannet denosumabi (näidustatud osteoporoosi ja eesnäärmevähi hormoonablatsioonraviga seotud luukao korral) perioodiliste ohutusaruannete kohta, on ravimiohutuse riskihindamise komitee teaduslikud järeldused järgmised.

Võttes arvesse olemasolevaid kliinilistest uuringutest saadud ja ka hiljuti avaldatud kirjanduses kirjeldatud andmeid luu mineraalainetiheduse vähenemise kohta pärast denosumabi kasutamise lõpetamist, jõudis ravimiohutuse riskihindamise komitee raportöör järeldusele, et denosumabi (näidustatud osteoporoosi ja eesnäärmevähi hormoonablatsioonraviga seotud luukao korral) sisaldavate toodete tootekirjeldust tuleks vastavalt muuta.

Olles läbi vaadanud ravimiohutuse riskihindamise komitee soovituse, nõustub inimravimite komitee ravimiohutuse riskihindamise komitee üldiste järelduste ja soovituse alustega.

Müügiloa (müügilubade) tingimuste muutmise alused

Denosumabi (näidustatud osteoporoosi ja eesnäärmevähi hormoonablatsioonraviga seotud luukao korral) kohta tehtud teaduslike järelduste põhjal on inimravimite komitee arvamusel, et denosumabi (näidustatud osteoporoosi ja eesnäärmevähi hormoonablatsioonraviga seotud luukao korral) sisaldava(te) ravimi(te) kasulikkuse ja riski tasakaal ei muutu, kui ravimiteabes tehakse väljapakutud muudatused.

Inimravimite komitee soovitab muuta müügiloa (müügilubade) tingimusi.